  Майя Бывальцева Удмуртиысь биатлонист Александр Поварницын IBU-лэн кубокез вожвылъяськонлэн витетӥ люкетэз бере огъя зачётын нырысетӥ интые ӝутскиз. Со сярысь Россиысь Биатлонистъёслэн огазеяськонзылэн пресс-службаез ивортэ. Германиысь Арберын уйыса бызёнын элькунысьтымы спортсмен бронза медаль утӥз. Ыбылӥськон интыын 20 мишеньёс пӧлысь кыксэ ворсатэк кельтыса, улосчимы чылкыт ыбылӥськем вормисьлы, Россиысь ик Антон Бабиковлы, 38,8 секунд келяз. Кыкетӥ интыын Франциысь Аристид Бегу. Тодэ вайытом, Германиын ортчем люкетын Александр Поварницын нимаз бызьылонын вормиз, спринтын ньылетӥ вал. Та дыре Удмуртиысь биатлонист IBU-лэн кубокез понна вожвылъяськонын 440 очкоен нырысетӥ чуре интыяськемын. Но Антон Бабиков солэсь кык очколы гинэ кыле. Азьпалан вожвылъяськонлэн эшшо куинь люкетэз. Тегъёс: Спорт Биатлон Удмуртия Россия АлександрПоварницын  